Foto’s: Tories wen in BrittanjeBoris Johnson, leier van die Konserwatiewe Party, Vrydag in die vroeë oggendure in Uxbridge, Londen. (Foto: Kirsty Wigglesworth, AP) Die Konserwatiewe Party (Tories) het Vrydagoggend die derde algemene verkiesing in Brittanje in die afgelope vier jaar met ŉ meerderheid gewen. Die Britte het Donderdag na die stembusse gestroom in die verkiesing wat ook as die Brexit-verkiesing bekend gestaan het. Sky News berig Boris Johnson, leier van die Konserwatiewe Party, het gesê dié oorwinning gee hom die mandaat om Brexit deur te voer wanneer hy as eerste minister na Downingstraat terugkeer. BBC berig Jeremy Corbyn, leier van die Arbeidersparty, het gesê die party het ŉ teleurstellende uitslag gehad. Corbyn het ook aangedui dat hy nie weer die party in ŉ verkiesing sal lei nie. Die Arbeidersparty se stem het met 8% afgeneem vergeleke met die algemene verkiesing in 2017. Die Konserwatiewe Party se stem het met 1% toegeneem. Luidens voorspellings sal Johnson se party teen die tyd dat die finale uitslag bekend gemaak word, meer as 360 setels verseker het. Jeremy Corbyn, leier van die Arbeidersparty, Donderdag by ‘n stemlokaal. (Foto: Thanassis Stavrakis, AP) Dit plaas die Verenigde Koninkryk op koers om die Europese Unie op 31 Januarie 2020 te verlaat. Johnson se veldtog het een belofte aan die Britte gemaak: “Om Brexit gedoen te kry”. “Ons moet nou verstaan watter aardbewing ons veroorsaak het … die manier waarop ons die politieke landskap verander het,” het Johnson gedurende die vroeë oggendure gesê. Meningspeilings het reeds vroegoggend voorspel dat die party sou seëvier. Die Britse pond het Donderdagoggend te midde van dié peilings skerp gestyg met die pond wat 1,3513 teenoor die Amerikaanse dollar en 1,2067 teenoor die euro verhandel het.